Eienaar ontken aparte toilette vir rasgroepeDie bewering dat toilette by ŉ sakeonderneming in Louis Trichardt, Limpopo glo vir verskillende rasgroepe geskei is, is onwaar het die eienaar van die gebou gesê. “Nee dit is nie waar nie. Daar is nie so iets nie,” het Bennie van der Merwe aan Sapa gesê. Volgens Van der Merwe gebruik huurders dieselfde toilette maar word lede van die publiek verbied om dit te gebruik. Die Sowetan het Woensdag berig huurders by die Vleissentraal-kantoorblok in die dorp het ŉ vergadering saamgeroep omdat hulle glo aangesê is om aparte toilette te gebruik. Van der Merwe het gesê van die huurders het sleutels vir die toilette en dat daar sleutels aan die ander huurders voorsien sal word. Rita van Schalkwyk, opsigter van die gebou, het ook die bewerings ontken maar bygevoeg dat een van die toilette vir die bestuurder se gebruik alleenlik is. “Wit en swart werkers gebruik dieselfde toilette. Dit gaan nie oor swart of wit nie.” Volgens Van Schalkwyk het daar ŉ man by die gebou opgedaag en daarop aangedring om die vroue se toilet te gebruik. Sy het aanvanklik geweier dat die man enige van die toilette gebruik maar het later voorgestel dat hy die manstoilet gebruik. Van Schalkwyk het die man weggewys nadat hy geweier het om die manstoilet te gebruik. Die huurders het aan die koerant gesê hulle het genoeg gehad van die afsondering en vernedering. “Daar is vier toilette in die gebou,” het ŉ sakeman, wat anoniem wou bly, aan die koerant gesê. “Een is vir swart vroue, een vir swart mans, een vir wit en bruin vroue, en die laaste een word deur een wit man gebruik. Die toilette is ook altyd gesluit en ons moet die sleutel by ŉ wit vrou aanvra as ons dit wil gebruik.” Ander huurders, wat ook nie hul name bekend wou maak nie, het met die koerant gepraat oor die beweerde rassisme wat daar plaasvind. Isaac Mangena, woordvoerder van die Menseregtekommissie, het Woensdag in ŉ verklaring gesê die kommissie is bewus van die beweringe en ŉ span is na die dorp gestuur om die bewerings te bevestig. “Indien dit waar is, sal ons dadelik ŉ ondersoek van stapel stuur,” het Mangena gesê. Mangena het gesê dit is skokkend dat daar steeds 20 jaar ná apartheid gerugte is dat geriewe slegs vir die gebruik van wit mense is. “Ons wil dit graag beklemtoon dat rassisme geen plek in ŉ samelewing soos ons sŉ het nie. ŉ Samelewing wat pas uit jare van staatsondersteunde rassisme kom. Ons moet alles in ons vermoë doen om dit uit te roei,” het hy gesê.